khistorydata/jeongjo-sjw-relations huggingface dataset:
정조 4년
庚子八月十六日巳時。上御寶慶堂。都承旨入侍時。行都承旨鄭昌聖。假注書徐美修。記事官金廷龍李集斗。以次進伏訖。上曰。冊子間已訖役乎。昌聖曰。了當持入。而或令下吏輩書之。故屢回校準。終恐有詿誤處矣。上曰。此後又有所思。以小題目爲之。好矣。昌聖曰。此則似非難矣。上曰。戶口數爻。終無報來之例云乎。集斗曰。更問而終無其例云矣。上曰。軍士房承旨入侍。賤臣承命出偕入。祐源進伏。上曰。試望書來乎。祐源曰。講射試望之各擬與否。姑未稟定。故不卽擧行矣。上曰。俄以同擬事。分付。尙未聞知耶。祐源曰。然則幾盡正書矣。上曰。注書持來。賤臣承命出持入。上曰。此望有違例處。出去更擬以入。祐源承命退出。上命昌聖書傳敎曰。朝綱所在。大臣筵奏。不得不如此。語其事則簿書間事。究其罪則譾劣之罪也。本閫一年之內。四易其帥。況水閫又有闕。民邑迎送之弊。不可不念。黃海前兵使趙圭鎭。特爲仍任前職。以越俸五等。原擧條改付標。又命書傳敎曰。宣傳官有闕。代係是承傳宣傳官之窠。令該曹口傳。各別擇差。又命書傳敎曰。海防重地。不容一日暫曠。黃海水使有闕之代。卽令該曹口傳差出。一兩日內。使之辭朝。上曰。生脈散似有滯氣。無乃蔘料所致耶。問議吳道炯。可也。昌聖曰。御藥事體至重。而湯劑煎入時。只加鎖金。次次傳入。事甚未安。此後則直書。臣謹封以入。何如。上曰。出議都提調。從長爲之。可也。上曰。幸行時。市井之諸般弊端。自平市各別留意。申飭。好矣。昌聖曰。謹當各別申飭矣。上曰。北伯何日辭朝云耶。北關民事。誠可悶矣。判官則屢次遞易。重以水旱荐仍。豈非惻悶之甚乎。今年年事何如云耶。昌聖曰。北伯念間辭朝。而年事比他道不及云矣。上曰。向問柱翼時。何以爲之。昌聖曰。與推鞫同矣。上曰。草供誰所書也。昌聖曰。都事金晩根書之矣。上曰。近來玉堂。似難排望矣。昌聖曰。以實錄郞排擬之外。無他道云矣。上曰。先朝則猶有從己心者矣。大抵近來玉堂。率皆巧於謀身矣。昌聖曰。然故國事日非矣。人或謂大臣以下之皆厭用權。誠是美事云。而臣則獨以爲不然。大臣卿宰姑捨。雖微官庶僚。各執其權。然後國事可做矣。上曰。頃日領相所奏科擧事。果如何。昌聖曰。臣意亦以栍畫變通爲好矣。上曰。予意亦以此一事爲捄弊之端。而若論後弊。則慶科稠疊。製科反多。豈不如初無變通之爲愈耶。昌聖曰。大抵大比之外。慶科二字。雖永除亦無妨矣。祐源持試望還入。上曰。此又誤擬矣。俄者所敎。何不諦聽。而有此屢改屢誤之擧耶。堂上一望除之。代以嘉善武臣更擬。納諸望筒以入。可也。仍命退。承史以次退出。
정조 4년
行都承旨鄭昌聖坐。左承旨徐有防坐。右承旨朴祐源坐直。左副承旨金頤柱坐。右副承旨李亨元坐直。同副承旨李益烍坐。注書一員未差金載瓚仕。假注書趙興鎭仕直。事變假注書沈達漢仕。
정조 4년
金頤柱啓曰。大司憲未差。執義兪彦鏶。掌令金鍾厚在外。掌令一員未差。持平徐郁修疏批未下。持平一員未差。今日以監察茶時之意。敢啓。答曰。知道。
정조 4년
兵曹口傳政事。以金華鎭西溪君熠爲都摠管。鄭民始尹坊鄭一祥爲副摠管。
정조 4년
有政。吏批。判書李福源進。參判徐浩修進。參議鄭志儉進。行都承旨鄭昌聖進。以金履素爲大司憲。金憙爲大司諫。兪彦脩爲司諫。盧瑞國爲掌令。李蘷爲持平。鄭福煥愼認明爲正言。洪明浩爲校理。李昌漢爲副校理。李鼎揆爲修撰。徐鼎修爲副修撰。金宇鎭爲副修撰。鄭趾煥爲禮曹參議。李𡊠爲同義禁。南顯老爲濟用判官。尹昌淳爲漢城主簿。黃昌源爲司僕主簿。常溪君單濬。
정조 4년
兵批。判書李衍祥試官進。參判李聖圭病。參議申大升病。參知金文淳入直進。右承旨朴祐源進。同知單姜五成。僉知單柳孝源具純。副護軍單梁世絢李東郁李濟萬。副司直單蔡弘履沈豐之林道浩。副司果單沈商賢李性吾。
정조 4년
徐有防。以弘文館言啓曰。本館下番闕直。事甚未安。今日政新除授玉堂。待下批仍卽牌招。以爲推移入直之地。何如。傳曰。允。
정조 4년
傳于李亨元曰。玉堂前望單子入之。
정조 4년
玉堂前望單子入之。校理徐鼎修。副修撰李時秀落點。
정조 4년
以慶尙監司狀啓。七八月令藥材進上山藥。節序差早。體品不合。當月內不得封進。惶恐待罪事。傳于李亨元曰。勿待罪事。回諭。
정조 4년
朴祐源啓曰。明日視事。取稟。傳曰。停。
정조 4년
金頤柱啓曰。大司憲金履素在外。執義兪彦鏶在外。掌令金鍾厚在外。盧瑞國未肅拜。持平徐郁修疏批未下。李夔未肅拜。今日以監察茶時之意。敢啓。答曰。知道。
정조 4년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。答曰。知道。
정조 4년
下備忘記曰。專經武臣及各營將官射講時。講居首都事李元謙。依例捧傳旨。射居首金珠淵。似當一體論賞。而旣以一巡四中五分論賞。居首之賞。例是一技疊受。置之。
정조 4년
以專經武臣軍門將官射講時。初不入場內贍主簿金聲伯。騎芻呼不宣傳官梁埉。武臣兼宣傳官張齊賢許滌李仁默鄭潤玉李陽臣。守門將徐志逸李廷麟金鼎燁李長炯閔垙李錫宇崔慶祿李喜大玄光國宋履成。訓鍊院判官朴瀅。主簿李彦愼尹洽。禁衛營哨官金履彬。御營廳哨官吳道炡吳載衍等禁推傳旨。傳于朴祐源曰。分揀。
정조 4년
李亨元。以時敏堂重建都監言啓曰。行閣上樑吉日。今日官推擇。則今月十九日辰時爲吉云。以此日時。擧行之意。敢啓。答曰。知道。
정조 4년
朴祐源。以御營廳言啓曰。本廳字內肅靖門東邊。鵂巖下體城頹毁處。今方修築。而所入石子浮出。然後可以始役矣。蘆原近處所在石子。依例浮出取用之意。敢啓。答曰。知道。
정조 4년
庚子八月十八日辰時。上御寶慶堂。禮房承旨入侍時。左承旨徐有防。記事官金載瓚金廷龍李集斗。以次進伏訖。上曰。工曹判書入侍。賤臣與工曹判書具善復進伏。上謂善復曰。卿疾。近則何如。善復曰。屢朔濱危。僅尋生路矣。上曰。卿能復起。爲國事幸甚。卿以钁唶宿將。世掌兵權。朝家之倚畀者唯卿。而卿今老且病矣。今日武臣中。如卿者幾人也。昨日以勸武事。有所酬酢。卿亦聞之否。善復曰。臣亦聞之。而臣每以此事。入於商量久矣。至於李命杰之第二子。臣雖未見。聞身手凡百。可合別薦云。故方欲勸出矣。上曰。爲人若果合用。則豈不誠好耶。後日大臣入侍時。欲召見矣。卿年過六十。若使益老於今日。則戎垣之托。將屬於誰耶。必以可以繼卿者。五六人進之。以作他日代卿之材也。善復曰。李亨逵之第二子第三子中。亦有可合者云。臣方留意矣。善復曰。時敏堂改建。誠爲時急矣。上曰。當待年豐而爲之矣。雖是不可已之事。土木之連年。豈不爲悶乎。命善復先退。命書傳敎曰。此後親臨指南講。講陣俱不者。以不施行。依例禁推。講陣間一不。則捧從重推考傳旨。命退。承史以次出。
정조 4년
行都承旨鄭昌聖坐。左承旨徐有防坐直。右承旨朴祐源坐直。左副承旨金頤柱坐。右副承旨李亨元坐。同副承旨李益烍坐。注書一員未差金載瓚仕。假注書趙興鎭仕直。事變假注書沈達漢仕。
정조 4년
朴祐源啓曰。明日常參經筵。取稟。傳曰。停。
정조 4년
藥房都提調鄭弘淳。提調金華鎭。副提調鄭昌聖啓曰。伏未審日間。聖體。若何。王大妃殿症候。益有差勝之節乎。今日臣等率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。待後日次入侍。宜矣。
정조 4년
王大妃殿惠敬宮中宮殿。藥房口傳問安。答曰。知道。
정조 4년
下備忘記曰。咸鏡監司鄭昌順下直。長弓一張。長箭一部。片箭一部。筒兒一箇賜給。
정조 4년
朴祐源啓曰。憲府連日監察茶時。事甚未安。除在外疏批未下外。未肅拜人員。竝卽牌招。何如。傳曰。待明朝牌招。
정조 4년
又啓曰。合辭闕啓。已至多日。事甚未安。司諫兪彦脩。持平徐郁修。疏批已下。竝卽牌招。何如。傳曰。待明朝牌招。
정조 4년
徐有防。以弘文館言啓曰。新除授修撰李鼎揆。時在慶尙道慶州地。經筵入番事緊。請斯速乘馹上來事。下諭。傳曰。依啓。
정조 4년
徐有防。以宗親府郞廳。以有司堂上意啓曰。晝講進參宗臣。以十員抄啓矣。其間作故在喪罷散人員除。只是三員。而以此數。不無苟艱之弊。茂林君塘雲峯君杺新溪君𣚅花陽君榷。加抄啓。以爲輪回進參之意。敢啓。答曰。知道。
정조 4년
徐有防。以禮曹言啓曰。上年因東萊府使所報。倭獻進上物種中。對馬島主告慶差倭。齎來別幅朱漆中。圓盆三十枚及蕯摩州漂。倭入送事。回謝別幅彩畫中。圓盆十枚。窳而不正。梁山漂民順付別幅黑漆華箋匣一箇。四隅傷缺。故當初出來時。自萊府退送。待改備以來封進事。前已草記。蒙允矣。今始改備上來。依例一體看品。別單書入之意。敢啓。答曰。知道。
정조 4년
朴祐源。以兵曹言啓曰。親臨試射時。柳葉箭入格內禁衛等。依別單判下。考例施賞之意。敢啓。答曰。知道。
정조 4년
校理金履禧徐鼎修。副修撰金宇鎭李時秀等箚曰。伏以臣等。請誅逆節已彰之一柱翼。凡幾日矣。拙訥之辭。旣未仰格。顚錯之擧。反歸不誠。致使必討之凶。當施之法。至今寬假。曠日淹延。此固臣等之罪。而其爲屈王章而激輿憤。容有極哉。噫。柱翼窮凶情節。金吾四供。渠已盡輸矣。無一分可恕之端。有三尺必誅之義。不但臣等之所已罄陳。在廷諸臣同聲而迭發。此眞所謂國人皆曰可殺者也。何殿下久靳一兪之音。尙寬貸頭之凶也。夫有國之置王府。將以肅詰群慝。明用五刑。使天討行而亂賊懼也。有巨慝而不詰。置常刑而不用。終至天討不嚴。亂賊無懲。則將焉用王府爲哉。罪有大小。法有輕重。天下之罪。莫大於犯逆。王者之法。莫重於治逆。今以究覈輕囚之法。施之惡逆之類。則王綱之解弛。獄體之隳壞。又如何哉。臣等向登前席。屢奉聖敎。固知靳允之意。寔出於大聖人好生之德。鎭安之念。而臣等死罪。竊以爲不然也。好生之道。必期於無刑。鎭安之方。惟在於懲一。今柱翼誅。則誅止柱翼而已。柱翼不誅。則不知復出幾柱翼。若此之後。殿下雖欲復事寬容。亦不可得。烏在其好生鎭安之本意也。憂憤之忱。歷日未已。玆敢相率陳箚。仰瀆崇聽。伏望聖明。更加三思。亟命設鞫得情。夬正邦憲焉。取進止。答曰。省箚具悉。予亦曰必可誅必可討。徑加酌處者。誠以文字間隱映話頭。或與直捉詬罵眞贜。不無輕重之殊。止此足可爲懲。料之甚熟。更何多誥也。
정조 4년
司諫兪彦脩疏曰。伏以臣與鄭妻龜柱。共戴一天。今五年于玆矣。寧不痛骨而腐心也哉。其千罪萬惡。已著於一部明義之書。聲討臚列。亦悉於三司前後之啓。則臣不必張皇更陳。而兩賊之尙保首領。豈非千載下議到處耶。噫。臺閣則以謄傳爲事。殿下則以例批每下。一日二日。便成文具。朝野之憂憤。當復如何。而亦臣所以沬血而飮泣者也。伏願殿下。廓揮乾斷。亟從三司之請焉。夫洪國榮之罪。可勝誅哉。其恃功擅權。負國彌天之惡。固不可枚擧。而此則於渠。特一細故耳。至於廣儲嗣一事。實是宗社之大計。臣民之所顒望。而噫。彼國榮。敢生沮遏之計。以拘顔面嫌勢力等語。肆然發口。又以此事決不可再擧之說。對衆揚言。少無忌憚。此是宗國之大賊。亦爲神人之所共憤者也。其負犯旣如是罔赦。則殿下固不可終始庇覆。臣謂亟允臺請。以洩輿憤。可也。今此柱翼事。言之髮豎。思之膽掉。渠以凶逆卵育之物。得漏於丙丁間鋤治之時。梟腸難化。獍肚轉固。及其修譜之日。敢書趾述任諸賊之爵號。能簡輅群凶。亦書以死字。且其附記中。至凶絶悖之語。下筆無難。又如龜柱之極逆。觀源之極凶。稱號如常。中心蘊弸。暗地呈露。至於渠招中。雖有同議。不可援引之說。尤萬萬巧惡。固當窮覈根柢。以絶潛萌之憂。而迺至有酌處之命。聽聞所及。莫不驚惑。臣謂特寢成命。設鞫得情。快正王法。斷不可已也。臣於請討之章。宜不及私懇。而疾痛方劇。安得不呼籲於父母之天乎。第臣素有貞疾。每當炎序。僵臥床席。不省人事者。積有年所矣。月初見差南壇享官。終日冒炎。中暑爲癨。灌藥得蘇。僅得將事。而餘症轉成毒痢。又從以兼發氣癨之症。彌日委席。繼夜登溷。以此病形。萬無蠢動之望。玆敢哀號於仁覆之下。伏乞聖慈。亟命鐫削。以遂生成之澤。仍治臣瀆撓之罪。以肅朝綱焉。臣無任屛營祈懇之至。答曰。省疏具悉。所陳前已悉諭。爾其勿辭察職。持平徐郁修疏曰。伏以臣朴野之性。不合于世。疎迂之材。不適於用。通籍十年。惟以杜門守拙爲一分自效之道而已。逮夫屢叨匪分之職。每切不言之愧。則昨年夏待罪薇垣之日。草草數語。蓋欲效臺閣一日之責。而不敢有隱於聖明者也。兩相追削之請。憂憤所激。唐突論列。而及承聖批。誨責備至。辭敎截嚴。至敎以先朝禁令。臣之愚昧妄率之罪。益無所逃矣。其餘所論。或出於駁正之義。或附於官師之規。而俱以萬萬過也爲敎。臣雖無狀。豈敢爲過當之論。自歸於不誠之科耶。只緣臣行己無素。忱誠淺薄。未蒙採納之恩。遽承責敎之嚴。至今追思。惶忓浹背。聖度天大。罰止譴削。而曾未幾何。甄敍如舊。柏府除旨。忽下於病伏松楸之日。繼而有馹召之命。臣且惶且感。靡所容措。固當竭蹶登途。粗伸義分之萬一。而顧臣罪戾至重。不敢以聖恩之偏隆。而有所自解也。亦不敢以日月之稍久。而有所自恕也。明矣。且臣腹冷衝亘之症。卽十數年痼疾也。每當節換之際。如期而發。浹旬危劇。委席㱡㱡。少有動作。輒致昏窒。恩諭之下。不敢久淹。擔舁病喘。寸寸前進。來伏私次。而病狀一倍添劇於百里撼頓之餘。神精昏眩。氣息如縷。胸腹牽痛。轉側須人。淹淹有頃刻垂盡之勢。召牌之下。承膺無路。玆敢疾聲仰籲於天地父母之前。伏乞聖慈。察臣難强之勢。憐臣垂死之喘。亟許鐫免。俾遂生成之澤。千萬幸甚。臣於病伏垂死之中。方以情勢之危苦。祈免之未暇。則固不敢以言官自居。而事在目下。罪關惡逆。不容泯默。敢此附陳焉。嗚呼。洪柱翼之罪。可勝誅哉。養育於逆家。出沒於賊徒。以賊禧爲師表。則至書別號。以逆龜爲死友。則至稱職名。且渠附記文字之窮凶絶悖。亘古所無。其曰大喪出未幾。世變層生。事變之後。犯人云云者。用意陰慘。不軌不道之心。路人所知。其所謂譜牒。卽渠家之一逆案。苟有一半分秉彝之心。固當滅死之不暇。而晏然泚筆。大書特書。見者髮豎。聞者膽顫。況復腸肚。潛連於趾述。口氣一串於量能。王府之訊未了。酌處之命遽下。有趾述量能之逆。而不以趾述量能之罪罪之。則其可曰國有法乎。臣謂罪人柱翼。更令王府。設鞫嚴問。同謀罪人一一取服後。快正典刑。斷不可已也。臣無任激切屛營之至。答曰。省疏具悉。所陳前已悉諭。爾其勿辭察職。
정조 4년
庚子八月十九日辰時。上御寶慶堂。禮房承旨入侍時。左承旨徐有防。記事官金載瓚金廷龍李集斗。以次進伏訖。上曰。領敦寧。肅拜後留在乎。有防曰。已爲出去矣。上曰。咸鏡監司入侍。出榻敎昌順進伏。上曰。咸興火災連年。凶荒濱歲。北門鎖鑰。予謂得人。往哉唯欽。毋負至意。昌順對曰。方伯之職。在臣身雖榮。而任重才疎。受命憂懼。不知所出矣。命退。諸臣以次出。
정조 4년
庚子八月十九日申時。上御寶慶堂。軍士房入侍時。右承旨朴祐源。記事官金載瓚金廷龍李集斗。以次進伏訖。上命讀玉堂箚子各道狀啓兵曹啓目禁府啓目訖。上曰。都承旨入侍。出榻敎昌聖進伏。上命祐源先退。命昌聖書傳敎曰。滯囚可悶。禁府時囚。皆令明日照律。又命書傳敎曰。屢次不謹。當該中官。從重推考。命退。承史以次出。
정조 4년
朴祐源啓曰。明日再明日國忌齋戒。二十三日儲慶宮毓祥宮延祐宮懿昭廟秋享祭齋戒。二十四日五日六日國忌齋戒。視事。頉稟。答曰。知道。
정조 4년
徐有防啓曰。卽者檢閱李集斗。以右僚之問備。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。原疏入之。
정조 4년
又啓曰。卽者奉敎徐龍輔。檢閱鄭東浚。前檢閱金載瓚。謂有館規。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招。推移入直。何如。傳曰。原疏入之。
정조 4년
徐有防。以御營廳將官來言言啓曰。今日本廳軍兵。日次私習云矣。敢啓。答曰。知道。
정조 4년
傳于鄭昌聖曰。軍士房承旨入侍。
정조 4년
傳于鄭昌聖曰。時任大臣入侍事。遣史官傳諭。
정조 4년
鄭昌聖啓曰。領議政金尙喆。左議政徐命善。右議政李徽之。依下敎來待矣。傳曰。入侍。
정조 4년
下備忘記曰。觀此萊伯狀啓。無論實狀之如何。若能痛絶問遺。不犯秋毫。豈有此登聞之擧。況以邊閫。莫察外上之弊。厥數至於七十金。藉令無所犯。獨非辜負之一大端乎。以此以彼。極可駭異。該水使申應周。拿問處之。身爲邊臣。春夏間事。謂申禁條。不卽摘發。難免其責。該府使李文源推考。
정조 4년
備邊司望。以金文淳爲水原府使。
정조 4년
徐有防。以禮曹言啓曰。各陵秋展謁。取稟草記。傳曰。見今晩炎如此。此時軍民勞役。不可不顧。況旬望以後。收穫亦當方張。念後連値國忌。自今月晦間。至來月初。擇吉以入事。命下矣。卽令日官推擇吉日。則今八月二十七日拘忌。二十八日二十九日俱吉。來九月初一日拘忌。初二日吉。初三日初四日初五日初六日俱有拘忌。初七日國忌齋戒。初八日國忌正日。初九日初十日俱吉云。以何日定行乎。敢稟。傳曰。以來初二日爲之。
정조 4년
徐有防。以禮曹言啓曰。以陵幸擇日草記。來初二日爲之事。命下矣。展謁定行於何陵乎。敢稟。傳曰。制畢之後。迄未展拜。誠禮俱缺。耿耿在中。當祗謁永陵矣。
정조 4년
朴祐源。以兵曹言啓曰。來九月初二日。永陵展謁事。命下矣。以何營軍兵隨駕。何營軍兵留都。而隨駕禁軍馬步軍。幾番幾哨磨鍊乎。敢稟。傳曰。訓鍊都監御營廳隨駕。馬步軍騎士禁軍隨駕。哨數番數。就考丁酉春戊戌秋前例。更爲草記稟旨。留都則禁衛營爲之。
정조 4년
朴祐源。以兵曹言啓曰。來九月初二日。永陵行幸時。問安馬及各差備應把本曹驛馬。與京畿洪忠江原黃海四道驛馬補把之數。依前例別單書入。而各其監營。定差使員。今月二十八日京中逢點。司僕寺添補京畿驛馬。則一從本寺啓下數。直爲入把之意。分付。何如。答曰。知道。問安馬。一竝除之。臨時大殿問安。中官自有內寺馬。可以往來。支供等節。各殿切勿等待事。豫爲分付畿營。承旨問安。到出宮晝停所後。只一次爲之。支供亦令豫爲知悉擧行。如是下敎之後。如有濫數分辦之事。則該道難免其責。竝令以此行會。司僕馬匹。每多加數徵來之擧。今番則令該寺以此意知悉。略綽磨鍊。勿以少熟之歲而汎忽事。言于本寺。
정조 4년
朴祐源。以訓鍊都監言啓曰。本局把摠李柏然。身病甚重。勢難察任。改差。何如。傳曰。允。
정조 4년
司諫兪彦脩。掌令盧瑞國。持平徐郁修。校理金履禧徐鼎修。副修撰李時秀金宇鎭啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。夬正王法。請黑山島圍籬罪人龜柱。亟加嚴鞫。夬正王法。請削黜罪人洪樂純。爲先中途付處。措辭見上答曰。不允。司諫兪彦脩。掌令盧瑞國。持平徐郁修啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮。爲先亟施遠竄之典。措辭見上答曰。不允。第六件七件事。亟停勿煩。掌令盧瑞國。持平徐郁修啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。請還寢罪人柱翼安置之命。亟令王府。設鞫得情。夬正王法。措辭見上又啓曰。新除授大司憲金履素。時在京畿驪州地。請斯速乘馹上來事。下諭。答曰。不允。第六件七件事。亟停勿煩。下諭事。依啓。司諫兪彦脩啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。夬施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請還寢罪人柱翼安置之命。仍令王府。設鞫得情。夬正王法。措辭見上又啓曰。新除授大司諫金憙。時在京畿水原府任所。正言愼認明。時在慶尙道安義地。正言鄭福煥。時在全羅道昌平地。請亟斯連乘馹上來事。下諭。答曰。不允。第九件事。亟停勿煩。下諭事。依啓。
정조 4년
庚子八月二十日卯時。上御寶慶堂。都承旨入侍時。行都承旨鄭昌聖。記事官金載瓚鄭東浚李集斗。以次進伏訖。昌聖曰。今日聖候。若何。上曰。感氣比昨有勝。痰滯無減矣。上曰。湯劑監煎後。待下敎入之。命退。承史以次出。
정조 4년
庚子八月二十日未時。上御寶慶堂。都承旨入侍時。行都承旨鄭昌聖。記事官金載瓚鄭東浚李集斗。以次進伏訖。上曰。下番翰林。戶口單子持入乎。昌聖曰。持入矣。上曰。然則入之。昌聖曰。今因言端。敢此仰達矣。高陽衙舍墻垣。爲役甚巨。而前前郡守宋載德新到之初。臣亦待罪畿營。助給米石。使之修築。載德旬日之內。不煩民力。能爲畢築。卽此一事。其爲公之誠可知。陵幸時。以本官官隷之作挐船所。混入於宣傳官之摘奸。現捉守令凡五人。因上敎自畿營査實。則他邑皆犯罪科。而獨高陽。無一所犯。故擧實狀聞。則自上特許其分揀矣。當初被捉時。有該守令拿處之敎。載德亦在就理中。金吾不分皁白。竝施奪告身之律。此雖細事。有欠綜核之政。且載德。新莅殘邑。竭誠奉公。而乃反無罪被罪。臣於是時至欲狀請因任。而其代已出。因循未果。此實由於臣之不能擧職之致矣。上曰。蕩滌。可也。命退。承史以次出。
정조 4년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。答曰。知道。
정조 4년
朴祐源。以禁衛營將官來言言啓曰。今日本營軍兵。日次私習云矣。敢啓。答曰。知道。
정조 4년
傳于李益烍曰。軍士房承旨入侍。
정조 4년
下備忘記于朴祐源曰。黃海兵使梁世絢。水原府使金文淳下直。各長弓一張長箭一部片箭一部筒兒一箇賜給。
정조 4년
下備忘記于朴祐源曰。前月疏本。昨日狀啓。明有相詰起鬧之跡。而言外之意。朝家不必臆斷之故。寓之邊禁。只勘閫帥。不勘守臣者。意有在也。果然。有如許委折。而嶺伯論罪萊伯之狀踵到矣。未知詰鬧。始自何事。而要之由營府之不相能也。豈以水閫辭陛日。敎以文武雖異。屬領自別。不可就見萊伯。自損體貌云者。或爲彼此相詰之祟乎。參以道啓辭意。府使事不但妄率而已。事未前聞。亦關後弊。府使李文源。道臣雖請罷黜而其罪狀令廟堂稟處。大抵營府棋列。邊門凡有事宜。交相勉盡其責。不此之爲。因一微細事。葛藤至此。若此則所謂邊事。將至抛置之境。渠輩相爭。猶是緦小功之察。此後復以東萊營府。因私逞公之事。或有登聞。則水使府使。當以軍法從事。斷不饒貸。以此自備局。分付該道。著爲定式。又如道伯。按統一道。不能彈壓。有此乖悖之擧。始旣曚昧。末乃藏拙。慶尙監司趙時俊。越俸五等。
정조 4년
下備忘記于徐有防曰。曩日越占。旣示弦韋。前知義禁金熤敍用。或有生疎。或坐執拗。俱不是大過。前大司諫沈念祖趙時偉。亦爲敍用。其中收職牒者。蕩滌。
정조 4년
又下備忘記于徐有防曰。粗述館規。暫伸廉防。況今左右史無人。下番翰林李集斗批下。卽爲牌招入直。
정조 4년
下備忘記于徐有防曰。在外三司。若是夥然。許遞。今日政差出。萊伯。亦令今日政下批。
정조 4년
鄭昌聖。以吏批言啓曰。禮曹佐郞鄭喆祚呈狀內。身病甚重。勢難察任云。依例改差。何如。傳曰。允。
정조 4년
又以吏批言啓曰。新除授成均館學諭車鳳運。除授後過限未肅拜。依例罷職。何如。傳曰。允。
정조 4년
有政。吏批。判書李福源進。參判徐浩修進。參議鄭志儉進。行都承旨鄭昌聖進。以金熤爲大司憲。沈念祖爲大司諫。宋樂爲獻納。宋民載姜爲正言。朴天行姜彝正爲修撰。李敬一爲副校理。朴師訥爲敦寧都正。宋煥喆爲兵曹參議。韓光近爲司成。申耆爲禁府都事。金成鎭爲掌樂主簿。李鼎模爲監役。林道浩爲京畿都事。李煒爲全羅都事。甕津府使單田文顯。水原府使單金文淳。學錄單李錫箕。兵曹參議申大升。參知宋煥喆。東萊府使單尹師國。
정조 4년
兵批。判書李衍祥病。參判李聖圭入直進。參議申大升病。參知宋煥喆病。左承旨徐有防進。副司直單金熤金履素沈念祖金憙趙時偉趙鎭衡姜彝正。副司果單李兢淵李鼎揆尹行修愼認明鄭福煥。
정조 4년
下備忘記于朴祐源曰。東萊水使之代。勿拘常格。口傳各別擇差。
정조 4년
兵曹口傳政事。以金海柱爲慶尙左水使。
정조 4년
朴祐源。以備邊司言啓曰。因慶尙監司趙時俊狀啓。東萊府使李文源罪狀。依狀請令廟堂稟處事。命下矣。上下官體統。固自不輕。則帥臣設有不善處事之責。旣非時急邊情。而該府使之追論於時月已久之後者。論其擧措。極涉駭異。此必由於營府相失之致。帥臣旣有拿問之命。則該府使李文源。亦不可罷職而止。一體拿問處之。何如。傳曰。允。該府使之代。今日內議薦。使之明日辭朝。宜矣。
정조 4년
備邊司薦望。以尹師國爲東萊府使。
정조 4년
下備忘記于李益烍曰。陵行時補階板輸運。卽一弊端。今番陵所。則自有齋室。宿所亦甚廣闊云。如有待令之例。勿爲輸去。至於晝停。則自先朝。房帳幕設置之後。自作燠堗階板。徒有生燃之慮。此後永爲除之事。分付戶曹。
정조 4년
朴祐源。以兵曹言啓曰。今此永陵展謁時。訓鍊都監御營廳隨駕。馬步軍騎士禁軍隨駕。哨數番數。就考丁酉春戊戌秋前例。更爲草記。稟旨事。命下矣。取考前例。則丁酉春永陵行幸時。前廂訓局軍兵十四哨。後廂禁衛軍兵五哨。禁軍六番。馬兵六哨。騎士二番。挾輦軍四百名二百名式輪回替代。戊戌秋明陵昭寧園行幸時。前廂訓局軍兵八哨。後廂禁衛軍兵御營軍兵各二哨合四哨。禁軍三番。馬兵三哨。兩營騎士各二番。挾輦軍四百名。餘軍二百名。量宜替代矣。今番則以何年例磨鍊乎。敢稟。傳曰。訓局步軍八哨。馬軍四哨。御營軍五哨。騎士三番。禁軍四番。挾輦軍則更考罷衛所後最多例。磨鍊草記。
정조 4년
又以兵曹言啓曰。挾輦軍則更考罷衛所後最多例。磨鍊草記事。命下矣。取考前例。則今年二月初三日。明陵行幸時。挾輦軍三百名。倭槍手一百名。餘軍二百名。量宜替代矣。今亦依此例。節目中磨鍊乎。敢稟。答曰。知道。
정조 4년
金頤柱。以義禁府言啓曰。慶尙左水使申應周。拿問處之事。傳旨啓下矣。申應周。時在任所。依例發遣府都事。交龜後拿來。何如。傳曰。待命拿囚。
정조 4년
持平李蘷疏曰。伏以向叨見職。陳情違召。幸蒙勘罷。將護病母。相對攢祝。未幾而恩敍遽降。不意而除旨又辱。臣誠惶隕感激。不省攸措。顧今舊逆未誅。新討且急。此時居言職者。固當聞命卽膺。而第臣母病。經暑久淹。遇涼益劇。一瘧三朔。逐日寒熱。老人秋痁。卒難譴却。元氣漸致澌陷。省覺有時昏沈。臣以獨身。左右扶將。情私之煎迫。比前有倍。職事之奔奏。斷無其望。玆敢略陳懇急之狀。仰瀆崇嚴之聽。伏乞聖慈。俯賜矜諒。亟許鐫削。以幸公私焉。噫嘻。自丙丁以後。凶醜餘孽。改頭換面。千奇百怪。可驚可愕者。無所不有。而至於柱翼而極矣。金吾之獄案已具。而窮凶情節畢露。廷紳之章奏迭陳。而必誅之輿憤冞激。臣不欲復汚筆舌。徒歸疊床。而渠本卵育於禧賊。漏網於天誅。凶肚逆腸。久畜暗地。亂言悖說。顯售文字。以逆能諸賊。謂之杖死。則是一逆能也。以妖任爵號。書之自如。則亦一妖任也。以龜柱之巨魁大慝。觀源之同參逆謀。而謂之不知其罪之大段。則是亦龜柱也。觀源也。尤可痛心者。比年以來。聖上之涵貸。何如。人心之懲創。何如。庶幾豚魚之頑可孚。梟獍之惡自悛。而彼柱翼者。亦嘗策名於殿下親試之庭。廁跡於殿下法從之班。束帶彯纓。登筵詣臺。揚揚自得。而乃其心。則如彼其不道也。叵測也。噫。姜忱之所懷。非忱之所自能也。殆亦乾道昭昭。使逆臣陰圖彰露無餘。爲今日臣子者。雖寢翼之皮。食翼之肉。未足以少洩其憤。而畢竟處分。只施金吾之數次訊問而已。反用大燮弼海減死之律。遽命酌處。殿下之失刑。於是乎尤大矣。前日不誅弼燮之罪。而凶黨逆種。罔畏典憲。陰肆奰慝。釀出今日之柱翼。今也不誅柱翼。明日又不知幾柱翼。接跡而起。以殿下之明聖。豈不念及於此。而惟其聖德慈仁。每當治獄。寧失於緩。不欲窮治。至以認賊爲子。推心置腹。諄諄然諭之。大哉王言。臣實莊誦。而第念殿下鎭安之道。每先於隄防之嚴。以致凶徒不戢。亂逆層生。一失於鄭妻。而有能範趾述之凶。再失於龜柱。而有量海翼𨩌之變。今柱翼則入主於能述。出奴於量𨩌。始焉眞贓。現發於譜記。終而逆情。難掩於供案。國人明知其罪。咸曰可殺。大臣聯箚。三司求對。喉院議啓。獄官爭執。而殿下一味訑訑。使擧國必難奉承之酌處傳敎。頒布而後已。噫。帝曰宥。皐陶曰殺。自是盛際美事。而若其王法之所不可容者。則雖以人主之尊。不能不屈於在下之論。若使今日朝廷按法而論刑。如皐陶之事之於虞帝之前。則殿下又將翻然而改。赫然而斷。而試觀今日之朝廷。其孰有一介忠憤之士。明日張膽抗法而力爭者乎。三司之合辭。五年于今。幾至文具。沮遏之元凶。任渠行止。視若尋常。雖以目下懲討言之。兩日求對。未回天聽。傳敎頒下。亦已屢宿矣。發啓請寢。臺體所急。而一日二日。尙此寂然。執法之地。不誠如此。而顧何望上孚聖心。亟行天討耶。然而懲討之不以誠。雖是群下之罪。霜雪未行。不無天地之憾。寬仁之徒。尙恐爲聖人之過。伏願亟寢酌處之命。依法設鞫。使陰凶情節期於究得。亂臣賊子知所懲畏。而若其拔本淸源之道。懲前毖後之義。尤爲今日急急之務。惟殿下無忽焉。臣無任激切屛營之至。答曰。省疏具悉。所陳洪柱翼事。到今猶嫌其屑屑。爾其勿辭。救護母病。奉敎徐龍輔。檢閱鄭東浚。前檢閱金載瓚疏曰。伏以臣等猥以無似。濫廁邇列。館規之壞損而無所振作。下僚之怠緩而不能檢飭。尸素之罪。實所自知。問備之勘。亦云太輕。臣等方且聚首兢惶。靡所容措。此際檢閱臣李集斗。托以情勢。拜章徑出。翰苑之法。下番之不得擅離。右位之不爲替直。自是不易之古規。則此亦臣等不能檢下之端。由前由後。其不可晏然在職也決矣。臣載瓚職名雖異。處義宜同。玆敢相率齊籲。徑出禁扄。伏乞聖明。俯賜鑑諒。亟遞臣等之職。以存館規。以安私分。千萬幸甚。臣等無任屛營祈懇之至。答曰。省疏具悉。爾等勿辭察職。檢閱李集斗疏曰。伏以臣猥以無似。濫廁簪筆之列。恩榮所被。涯分踰溢。居常愧懼。若隕淵谷。只緣臣賦性庸闇。觸事憒劣。前後薄勘。非罪伊榮。而旋蒙恩敍。昵侍耿光。曲庇之恩。誨諭之寵。有若慈父之詔迷子。臣每從筵退。只有感淚之盈眶。日前以戶口事。適有迷見。筵達。蒙允矣。該府單子。趁卽不來。臣初旣不能檢察。單子已到後。亦不能卽地書入。昨筵朝對。屢勤提敎。臣方悚息惶蹙之中。承宣果以此請推。而不飭之罰。至及於右僚。臣之當事鈍滯。不善周旋。實是臣罪。問備薄勘。亦云太輕。而以臣之罪。延及右僚。臣心慙赧。當復如何。罪在下僚。罰及右位。而晏然在直。恬不自引。則壞了館規。已非細事。而揆以廉防。益切難安。玆陳短章。徑出禁扄。伏乞聖明。俯垂諒察。亟削臣所帶職名。以安私分。仍治臣擅離之罪。以肅朝綱。不勝幸甚。臣無任屛營祈懇之至。答曰。省疏具悉。爾其勿辭察職。
정조 4년
行都承旨鄭昌聖坐。左承旨徐有防坐直。右承旨朴祐源坐直。左副承旨沈念祖未肅拜。右副承旨李亨元坐。同副承旨李益烍坐。注書金載瓚仕一員未差。假注書趙興鎭仕直。事變假注書沈達漢仕。
정조 4년
傳于李益烍曰。禮房承旨入侍。
정조 4년
傳于李益烍曰。右副承旨入侍。
정조 4년
吏曹口傳政事。以鄭趾煥爲安東縣監。
정조 4년
傳于李益烍曰。推考房。事多做錯。當該承旨遞差。
정조 4년
承旨前望單子入之。沈念祖落點。
정조 4년
傳于朴祐源曰。坐直承旨入侍。留院公事入之。
정조 4년
徐有防。以吏曹言啓曰。今此徽陵忌辰祭獻官。前承旨金頤柱塡差。而時無職名。令該曹口傳付軍職。何如。傳曰。允。
정조 4년
兵曹口傳政事。以金頤柱爲副司直。
정조 4년
徐有防。以實錄廳郞廳。以摠裁官意啓曰。行大司憲金熤。旣已敍用。校讎堂上還爲差下。使之察任。校正郞廳李敬一。移拜館職。依例本職減下。使之專意史役。何如。傳曰。允。
정조 4년
吏曹口傳政事。以金熤爲兼知實錄事。
정조 4년
兵曹口傳政事。以李敬一爲副司果。
정조 4년
朴祐源。以司僕寺官員。以一提調意啓曰。今此永陵行幸敎是時。追慕峴碌磻峴。道路險峻處。依例臨時啓稟。以人夫奉駕之意。敢啓。答曰。知道。
정조 4년
又以司僕寺官員。以一提調意啓曰。今此永陵行幸敎是時。各差備入把馬。別單書入。而其中驛馬。則令兵曹依例知委各驛。使之直爲入把。本寺添補馬。依下敎。酌量裁減。俾不至濫數徵來之意。敢啓。答曰。知道。
정조 4년
又以訓鍊都監言啓曰。本局千摠李邦五。身病甚重。勢難察任。改差。何如。傳曰。允。
정조 4년
又以義禁府言啓曰。東萊府使李文源。拿問處之事。傳旨。啓下矣。李文源。時在任所。依例發遣府書吏。交代後拿來。何如。傳曰。允。
정조 4년
庚子八月二十二日卯時。上御寶慶堂。禮房承旨入侍。藥房同爲入診入侍時。左承旨徐有防。記事官金載瓚鄭東浚李集斗。藥房都提調鄭弘淳。提調金華鎭。副提調鄭昌聖。醫官吳道炯徐命緯。以次進伏訖。弘淳曰。夜間聖候。若何。上曰。大體有勝。而寢睡以膈間痞鬱。不能入睡。似是終不得通利之致矣。上謂道炯曰。口味不變。雖有思食之念。而當飯則不能進。寢睡則昨夜至五更後。始入睡矣。道炯對曰。似是膈滯未通之候。當用行氣之劑。今日則香橘茶。入人蔘五分進御。誠得當矣。命診候。道炯診察後。退伏奏曰。左右三部。尙帶數意。似是痰滯而氣不能順斡之祟矣。上曰。進御香橘茶。加人蔘縮砂各五分。一貼煎入。出榻敎命書傳敎曰。近有校勘。自多相妨。直閣金宇鎭。今姑許遞。命退。諸臣以次出。
정조 4년
行都承旨鄭昌聖坐。左承旨徐有防坐直。右承旨朴祐源坐。左副承旨申大升未肅拜。右副承旨李亨元坐。同副承旨李益烍坐直。注書金載瓚仕一員未差。假注書趙興鎭仕直。事變假注書沈達漢仕。
정조 4년
李益烍啓曰。行大司憲金熤未肅拜。執義兪彦鏶在外。掌令金鍾厚在外。盧瑞國呈辭。持平徐郁修呈辭。李夔受由。今日監察茶時之意。敢啓。答曰。知道。
정조 4년
李亨元。以禁衛營將官來言言啓曰。今日本營軍兵。日次私習云矣。敢啓。答曰。知道。
정조 4년
徐有防啓曰。藥房三提調。爲承候來待矣。
정조 4년
傳于李益烍曰。工房承旨入侍。
정조 4년
傳于徐有防曰。都監堂上入侍。
정조 4년
傳于鄭昌聖曰。承旨前望單子入之。申大升落點。
정조 4년
傳于徐有防曰。守禦使入侍。
정조 4년
徐有防啓曰。卽者校理徐鼎修。以司諫兪彦脩留院疏中。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招。何如。傳曰。允。兪彦脩原疏入之。
정조 4년
傳于朴祐源曰。校理徐鼎修上疏入之。
정조 4년
傳于徐有防曰。玉堂牌去來催促。
정조 4년
以副修撰金宇鎭李時秀牌不進罷職傳旨。傳于徐有防曰。只推。更爲牌招。
정조 4년
以校理徐鼎修再牌不進罷職傳旨。傳于李益烍曰。分義與處義。或不無互爲輕重之事。雖在堂下官。屢違劃遞。不是異事。而近來年。少新進未諳格式者。種種有之。可强之處。可出之地。以違牌作一無難事。日或再違或三違。此亦朝綱所在。寧不寒心。此玉堂擧措。亦極乖當。爲先以禁推傳旨捧入。此後此等事。政院各別嚴飭。
정조 4년
以副修撰金宇鎭李時秀再牌不進罷職傳旨。傳于李益烍曰。只推。
정조 4년
李亨元啓曰。守禦使鄭民始再牌不進推考傳旨。今方捧入。而諭書密符傳授。一時爲急。所當更請牌招。而一日三牌。有傷事體。何以爲之。敢稟。答曰。分義所在。焉敢乃爾。更爲牌招。
정조 4년
下備忘記于李亨元曰。銓曹選通。自有其規。或以人地。或以文識。或以言議。不嫌其行怪。所取者風裁。又如洪柱翼。曩從對策。予亦極嘆其才。借使銓曹縱欲鑑別激揚。但知其有用。不知其無狀。惟公惟私。豈無公議。不徒是也。柱翼謂有淵翼之凶論。能量之潛謀。苟非黨同之類。何以知之。今若一開荊棘。論人以不先知不豫察之罪。則不幸近年。大獄屢起。株連甚多。姓同者拔之。地近者塞之。不但免者幾絺。朝設監謗。家張網羅而後已。本事則小。流弊甚大。不可不明示好惡。司諫兪彦脩。從重推考。
정조 4년
徐有防。以禮曹言啓曰。凡經宿陵幸時。告廟前二日爲之事。載在五禮儀。而近有前期一日設行之例矣。今番適値朔日。永陵幸行。宗廟告事由。來初一日朔祭兼行事。知委。何如。傳曰。允。
정조 4년
司諫兪彦脩啓曰。臣言議巽劣。本不合於淸朝耳目之任。而見識適及於合辭方張之日。義重沐浴。他不暇顧。章皇出肅。而以柱翼通擬時銓官。略有論列矣。及承聖批。誨責備至。繼有重推之命。臣滿心慙恧。無地容措。蓋銓曹通選。不但以地處而取之。亦不但以文才而用之。至於行己蹤跡。不可不審察而鑑別也。明矣。柱翼之形跡。果如姜忱所論。則其行己之凶險叵測。從前可聞。而遽然通擬。其銓曹不能審愼之咎。烏可免乎。臺諫之論事。隨其所懷而陳之。自古然矣。則何必未及前後疏啓爲嫌。有其懷而不爲一陳乎。莫非臣風裁譾蔑。做事鈍滯之致。臣何敢一刻晏然於臺次乎。請命遞斥臣職。答曰。爾看臺閣。古事何嘗以不逆覩。有追勘之例乎。此路一開。後弊難防。臺官遞易。理合難愼。而事係矯枉。不可假借。依啓。
정조 4년
校理徐鼎修疏曰。伏以臣卽伏見司諫兪彦脩留院疏本。則以罪人柱翼通淸事。有銓曹堂郞譴罷之請。臣卽其時主通之郞官耳。其所箚着。較諸他僚。尤爲深緊。臣於是益不勝悚然恧蹙之至。臣猥以菲才。濫叨銓職。除拜屬耳。猝當臺通。只凭其外面履歷。率爾檢擬。到今逆節彰露之後。臣竊滿心慙恧。祗恨無古人先見之明。果然人言至矣。惶隕凜惕。惟嚴勘是竢。玆敢忙陳短章。徑出禁扄。伏乞聖明。亟降威罰。以謝公議。千萬幸甚。臣無任屛營祈懇之至。答曰。省疏具悉。所引可付一哂。爾其勿辭察職。副修撰李時秀金宇鎭疏曰。伏以臣等卽伏聞司諫兪彦脩疏語。以洪柱翼臺通事。有參政堂郞譴罷之請。臣等於此。誠有萬萬不自安者。臣等之許通柱翼也。柱翼之罪狀。姑未及著矣。到今逆節。若是狼藉之後。藉曰未及逆覩。而其誤擧妄擬之罪。臣等亦安能免也。臺評峻發。情地危蹙。召牌之下。祗承無路。聯陳自引之章。仰瀆崇嚴之聽。伏乞聖明。亟降威罰。以靖私義。以謝人言。不勝幸甚。臣等無任屛營祈懇之至。答曰。省疏具悉。過矣。爾等勿辭察職。司諫兪彦脩疏曰。伏以臣於柱翼事。旣陳窮覈之章。又發嚴鞫之啓。俱未蒙允。臣不勝抑鬱憂憤之至。噫。柱翼。特丙丁間漏網之一物耳。今焉斯得。固已晩矣。得而緩之。刑亦失矣。眞贓綻露。罪惡彰著。則嚴訊之下。渠當直告。而乃敢以不可援引等說。引而不發。究厥心腸。萬萬叵測。在朝家治逆之道。固當一一鉤覈。以發其潛伏之黨與。而奈之何停刑於當刑之時。徑勘於方覈之日。使彼凶逆之徒長其倖逭之心。此豈非殿下容忍之失乎。臣竊憂歎也。銓曹通選。是曰擇人。必也察其行己。取其言議。以爲鑑別公擧之地。而如柱翼之凶者。濫入其選。臣謂其時通擬堂郞。竝施譴罷之典。宜矣。臣於目下之病。萬無供職之望。故日前陳懇。未蒙恩遞。繼有召牌之命。方當沐浴之時。未敢違傲。雖不得不力疾出肅。而症形層加。鎭日彌篤。況當陵幸在近。陪扈無路。玆敢疾聲呼籲於天地父母之前。伏乞亟賜鐫遞。俾遂生成之澤。仍治臣煩瀆之罪。以肅朝綱焉。臣無任屛營祈懇之至。答曰。省疏具悉。洪柱翼通淸時。政曹堂郞譴罷事。柱翼罪狀未著之前。若論其地處文識。則豈獨合通臺望。縱被瀛選。孰曰不可。今以不能逆料豫知。而追咎銓地。賊淵會圈之人。逆翼議通之堂。將置收司之坐乎。且爾說雖甚不經。爾意必欲一陳。奈之何不及於初疏中。不言於詣臺時。忽地投疏於歷日已久之後者。又何故也。由前由後。所請之從違。非所可論也。
정조 4년
庚子八月二十三日卯時。上御寶慶堂。都承旨入侍時。行都承旨鄭昌聖。記事官金載瓚徐龍輔鄭東浚。以次進伏訖。上命書傳敎曰。東萊水使。使之明日辭朝。又命書傳敎曰。政事明日爲之。又命書傳敎曰。違牌翰林敍用。上曰。藥房提調與醫官入侍。藥房都提調鄭弘淳。提調金華鎭。醫官吳道炯。以次進伏。弘淳曰。夜間聖候。若何。上曰。今日顯勝矣。昨日以前。甚覺痞滯矣。湯劑進御後。膈氣頓開。寢睡亦穩矣。但曉睡初覺。則膈中如錘懸空。如此之時。亦覺眩暈。又有邊頭痛之意。未知此何症也。道炯奏曰。此乃痰候也。今日湯劑。加人蔘七分。以爲斡旋中氣之功。似好矣。命書榻敎曰。進御加味香橘茶一貼煎入。昌聖曰。臣取考本院古事。在昔先朝。因大臣陳達。監兵使拿推之代。以三日內下直事。定式矣。中間以期限太促。更定十五日之限。尤緊急者。或以十日爲限矣。近來此法。久不遵行。自今以後。更加申飭。而三日太促。十五日太緩。以十日之限施行。而過限則自本院。依定式察推。何如。上曰。從今申復舊制。無或踰限事。該房知悉。擧行。可也。命退。諸臣以次出。
정조 4년
庚子八月二十三日未時。上御寶慶堂。禮房承旨入侍時。左承旨徐有防。記事官金載瓚徐龍輔李集斗。以次進伏訖。上曰。兪彦脩疏。誠非小憂矣。自國朝以來。請罪通淸銓官。曾所未有也。有防曰。伏見備忘下者。處分嚴明。實爲世道之幸也。命書傳敎曰。新除授承旨。待下批牌招察任。又命書傳敎曰。承旨房仍。又命書傳敎曰。義無必辭。地則自異。再違猶屬礙眼。三違可謂匪意。敎書祗受體重。密符傳授時急。守禦使鄭民始。從重推考。更卽牌招。牌不進傳旨。勿爲捧入。命退。承史以次出。
정조 4년
行都承旨鄭昌聖坐。左承旨徐有防坐直。右承旨朴祐源坐。左副承旨李亨元坐。右副承旨李益烍坐直。同副承旨金宇鎭坐。注書二員未差。假注書趙興鎭仕直吳泰賢病。事變假注書沈達漢仕。
정조 4년
以藥房啓辭。傳于金宇鎭曰。入侍。慶尙左水使同爲入侍。
정조 4년
金宇鎭。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。答曰。知道。
정조 4년
李益烍啓曰。行大司憲金熤陳疏留院。執義兪彦鏶在外。掌令金鍾厚在外。盧瑞國呈辭。持平徐郁修呈辭。李夔未肅拜。今日以監察茶時之意。敢啓。答曰。知道。
정조 4년
李益烍啓曰。密符親納。例也。而前守禦使金鍾秀。使其將校替納。依定式。推考警責。何如。傳曰。允。
정조 4년
金宇鎭。以御營廳將官來言言啓曰。今日本廳軍兵。日次私習云矣。敢啓。答曰。知道。
정조 4년
以校理徐鼎修禁推傳旨。傳于徐有防曰。旣已經宿。分揀。卽爲牌招入直。
정조 4년
傳于金宇鎭曰。左承旨入侍。
정조 4년
傳于鄭昌聖曰。直閣。今日政差出。
정조 4년
傳于李益烍曰。新除授臺諫玉堂。待下批牌招察任。
정조 4년
有政。吏批。判書李福源病。參判徐浩修病。參議鄭志儉進。行都承旨鄭昌聖進。吏批啓曰。判書李福源。參判徐浩修。俱病不來。小臣獨政未安。何以爲之。敢稟。傳曰。只出緊任。以趙時偉爲大司諫。朴天行權以綱爲副校理。尹行修爲副修撰。李恒祚爲司諫。李亨逵爲禮曹參議。徐鼎修爲奎章閣直閣。檢閱單金載瓚。韓光近爲兼西學敎授。冬至使單金熤。嘉善申大觀今加嘉義。春塘臺親臨試射時。騎芻四中。加資事承傳。
정조 4년
兵批。判書李衍祥病。參判李聖圭進。參議申大升移拜承旨。參知宋煥喆入直進。右副承旨李益烍進。以李瀁爲副摠管。李國賢爲訓鍊都正。洪雨輔爲五衛將。李元龜爲慶熙將。李東郁洪文泳爲文兼。河起龍爲荏子島僉使。李義彬爲黃海兵虞候。
정조 4년
傳于徐有防曰。直閣入侍。
정조 4년
傳于徐有防曰。承旨牌去來催促。
정조 4년
以同副承旨金宇鎭牌不進罷職傳旨。傳于李亨元曰。只推。更爲牌招。
정조 4년
以同副承旨金宇鎭再牌不進罷職傳旨。傳于李亨元曰。只推。更爲牌招。
정조 4년
以大司諫趙時偉牌不進罷職傳旨。傳于李亨元曰。一時譴罰。長作處義乎。此傳旨勿施。牌去來。申飭。
정조 4년
下備忘記曰。慶尙左水使金海柱下直。長弓一張。長箭一部。片箭一部。筒兒一箇賜給。
정조 4년
傳于鄭昌聖曰。留院公事入之。
정조 4년
金宇鎭啓曰。明日次對。憲府無進參之員。除在外外。未肅拜呈告人員。竝待開門牌招。何如。傳曰。允。
정조 4년
假注書望。注書金載瓚移職。代以吳泰賢爲假注書。
정조 4년
兵曹口傳政事。副司直單金熤。
정조 4년
吏曹口傳政事。以鄭宇淳爲安岳郡守。
정조 4년
下備忘記于李亨元曰。觀此北伯狀啓。兩邑民事。旣有所請。豈可曠日。次對雖値齋戒。明日食後。使之來會。
정조 4년
李益烍啓曰。前承旨申大升。兵曹參議仍任事。命下矣。方在罷散中。何以爲之。敢稟。傳曰。敍用。
정조 4년
金宇鎭。以兵曹言啓曰。承傳宣傳官四窠。作爲承傳歧。仍爲履歷講定以聞事。命下矣。問議於大臣將臣後。成節目以入之意。敢啓。答曰。知道。
정조 4년
敎守禦使鄭民始書。王若曰。南城建牙。責重保釐三輔。北宸授鉞。才須文武雙全。注意者深。在心惟簡。惟卿。以恬雅綜明之器。具文學政事之才。陶士雅之縝密規模。臨事而盛水不漏。李太初之端凝風範。立朝而如玉其姿。五年銀臺。幾殫出納之悃。周歲泉府。略試經劃之謨。畀以銓部籌司。而望實俱優。貯之玉署奎閣。而詞翰餘事。粵在震邸之日。契遇斯隆。故於臨御以來。簡拔偏摯。當群凶煽亂之際。忍言時事之艱危。效古人鞫躬之誠。實嘉乃心之焦竭。密勿經世之慮。盡乎終始一心。慷慨憂國之忱。寧或夷險二致。近日之滄桑屢變。予將疇依。末路之風波纔經。卿獨可恃。眷彼南漢營府。寔我左輔關防。據溫祚百年之墟。可見表裏俱險。處上都一舍之地。允爲緩急所歸。城池山川。控襟帶於東洛。旌旗壁壘。壯鎖鑰於南門。桑土永圖。蓋自列朝而設置。保障重寄。必須雅望而鎭安。顧此任寔難其人。當是時可屬之子。玆授卿以南漢山城守禦使。卿其體予特達之眷。懋乃鎭禦之方。玉節金壇。莫曰軍旅之事未講。虎韜龍驤。宜思管轄之任不輕。詰軍政則必主申嚴。裕兵食則須念積峙。自餘施措。厥有稟裁。於戲。治當一初。責專重鎭。儒家之本色自守。政合說禮敦詩。轅門之精彩頓生。佇見超距投石。故玆敎示。想宜知悉。
정조 4년
領府事鄭弘淳箚曰。伏以臣於今番幸行。旣受留陣之命。勢不得陪從矣。經宿動駕之時。藥院重任。將無以備員。其在國體。不可無變通。伏乞將臣內局都提調之任。亟命遞改。千萬幸甚。取進止。答曰。省箚具悉卿懇。事勢然矣。卿之內局兼帶。姑令勉副。仍傳曰。此批答。遣史官傳諭于藥房都提調。
정조 4년
大司憲金熤疏曰。伏以器不稱官則傎。才不勝職則僨。理所然也。臣才疎器蓏。百無一可。至於律令章程之任。尤不可擬議於臣者。頃叨獄官。冒承議讞之命。裁酌不明。輕重失當。果不免自僨厥職。致勤嚴旨。始也臨事而不悟。終乃奉敎而知悔。矧夫論其罪負。宜伏重勘。而諄複之旨。匪怒伊敎。罷免之典。匪罪伊榮。臣仰頌恩庇。俯念愆尤。惶隕愧恧。歷日靡定。不自意。日月未幾。恩敍遽渙。繼以有都憲新除。寬假其迷滯之失。榮侈以隆顯之命。臣於此益不勝驚惶感激。莫省措躬之所也。噫。聞命卽謝。臣分則然。而第念孽由自作。罪固難貰。薄罰雖勘。宿愆自在。新命之下。冞增𢥠愧。今若憑恃寵靈。放倒廉防。揚揚冒膺。則眞所謂小人之無忌憚也。玆不得不略暴危懇。仰請譴斥。瀆擾之誅。尤無所逃。且臣難冒之義。不但爲目下情勢。臣之見帶。卽言責之任也。言責之大。懲討爲最。而臣於年前。亦叨是職。敢陳逆本之當誅。仰勉乾斷之廓揮。以箚以啓。三日叫閽。言不見施。拖至于今。三司之謄傳。已作故紙。二字之靳允。便成例批。使王章不伸。君綱益頹。此實言責之臣不誠之罪。抑亦爲殿下刑政之一失也。至於日前柱翼酌處之敎。殿下又失之矣。殿下所以酌處柱翼者。謂其情節之可疑耶。抑以眞贓之未露耶。伏見堂箚之批。諉之於文字間隱映。輕重而差殊。噫嘻。亂賊之未及肆市者。筆之以死字。凶逆之竝伏天誅者。書之以犯人。一字二字之間。情節莫掩。眞贓畢露。是可曰文字間隱映耶。龜柱之元惡。輿憤咸切。觀源之黨逆。中外盡知。而乃敢曰不知其罪之大段。則情節之莫掩。眞贓之畢露。直是自其口吐出。又不待文字間可見矣。雖以下金吾判付。寓凶言存筆法之敎觀之。日月之明。已燭其肝肺。而獨於三司覆難之奏。反以止之之批。顯示訑訑之色。此則不直爲刑政之失。在聖主待言官之道。又不免一失矣。雖然。使殿下有此三失。實皆群下之罪也。爲今之計。唯宜博選骨鯁忠亮之人。畀以言責。置之臺閣。俾得以沬血畜誠。格回天心。前後三司之請。亟賜允從。新舊凶逆之徒。各施當律。邦憲無閼。國勢復尊。使殿下往者之失。收之於一轉移之間。是臣之所仰望者也。何必以如臣庸陋。復叨蔑效之地。苟然充位。以貽臺閣之羞也哉。臣無任屛營祈懇之至。答曰。省疏具悉。予失反省。卿辭許施矣。
정조 4년
大司諫趙時偉疏曰。伏以淸朝諫議之職。何等峻選。而如臣巽軟一賤品。濫資未幾。通擬太驟。數旬之間。誤恩三辱。在臣身豈不榮耀。而揣分量器。太不稱當。抑臣又有私義之萬萬危蹙者。向於柱翼酌處命下之日。臣適叨見職。相率求對。門鑰將下之際。始有備忘還入之命。守閤諸臣。仍令出去。臣旣未借方寸地。得陳所欲言。退歸私次。憤賊勢之鴟張。念宗國之綴危。秉燭構草。待漏呈箚。而伊夜備忘之旣入旋下。臣始得聞於拜箚之後矣。諸臺則爲求對而入去。臣則少留朝房。待箚本入徹。將擬隨諸臣後矣。喉院以臣箚中。謂有繳還二字。使臣更構別本。退送原箚。臣之迷見。繳還句語。係是前夜退出時所承聆者。則陳箚之際。其所說道。語勢固然。且臣箚所言。雖近隨衆。卽是討逆。則官以諫名。其言見格。其身便進。反覆思量。終涉郞當。以此狀往覆政院。非止一再。如是之際。入侍有命。末由趨詣。承宣請推。嚴敎繼降。噫。懲討方嚴。僚臺咸造。臣獨投箚未入。轉身不得。跡阻齊聲之列。事歸不誠之科。聖度至寬。罰止譴削。至今追思。惶汗浹背。第臺閣諫箚。事面不輕。其人雖極庸陋。其言無甚新奇。且字句之間。設有些少差誤。其妄其失。言者之罪。出納之地。不宜容易退却。至若臺臣去就。當者自知。何有於喉院。而進退臣箚之不足。竝與臣身之去就而促迫之。疲軟見輕。臣雖自反之不暇。而喉院事。寧不慨然耶。臣之此言。雖或近於煩屑。而安得不略暴之乎。自有此事。杜門屛伏。不敢爲抗顔周行之計。臺端一步。便成鐵限。纔違召命。恭俟恩勘。飭敎踵降。天牌荐臨。惶悚冞切。隨詣闕下。玆敢略入文字。仰暴危懇。伏乞聖慈。亟命削臣臺職。刊臣朝籍。以靖私義。不勝幸甚。今臣自劾。豈復開口論說。而前旣具箚。未獲登塵。今又入臺。不可終默。擬將已成之本。更效必討之義。而一箚再呈。自覺支離。極涉煩褻。且近日公車日積之章。率是柱翼懲討一事。而殿下或批以屑屑。或諭以蔓氄。假使臣箚復陳。徒聒聖聽。自歸例套。雖不敢隨衆效嚬。而殿下試觀今日時事。聖德懋寬於上。亂逆逞凶於下。滿庭諸臣。徒有筆端懲討之說。未見腔裏忠憤之發。自丙申于今五年之間。逆變逾出逾愕。而主勢日危日孤。釀成此日柱翼之變。柱翼特是一影子耳。一枝葉耳。因影而索形。緣枝而拔根。有不可少忽。而未及究竟。遽命酌處。殿下旣以柱翼爲影爲枝而酌處。則柱翼之形與根。其果有按發者耶。殿下於前後治獄之際。惟以一寬字爲收殺之政。所以種下生種。節上生節。迺至于今日。伏願殿下。亟軫拔本之道。先正合辭諸賊之罪。乃思鋤根之方。亟寢柱翼發配之命焉。臣無任屛營祈懇之至。答曰。省疏具悉。上款所引。何不自反。下款所請。殊覺精切。爾其勿辭察職。
정조 4년
行都承旨鄭昌聖坐直。左承旨徐有防式暇。右承旨朴祐源坐。左副承旨李亨元坐直。右副承旨李益烍坐。同副承旨金宇鎭坐。注書二員未差。假注書趙興鎭仕直吳泰賢削職。事變假注書沈達漢仕。
정조 4년
傳于李亨元曰。同副承旨入侍。
정조 4년
傳于金宇鎭曰。大臣備局堂上引見。
정조 4년
傳于金宇鎭曰。領敦寧入侍。
정조 4년
鄭昌聖啓曰。左承旨徐有防。右承旨朴祐源。左副承旨李亨元。因大司諫趙時偉疏。謂以難安。陳疏經出。原疏纔已退却矣。院僚不備。出納苟簡。竝卽牌招。何如。傳曰。原疏入之。
정조 4년
以大司諫趙時偉牌不進罷職傳旨。傳于鄭昌聖曰。只推。
정조 4년
有政。吏批。判書李福源牌不進。參判徐浩修進。參議鄭志儉式暇。行都承旨鄭昌聖進。吏批啓曰。判書李福源牌不進。參議鄭志儉式暇。小臣獨政未安。何以爲之。敢稟。傳曰。仍爲之。以李鼎揆爲修撰。李命植爲同義禁。金夏璉爲禮曹佐郞。許湜爲溫陵令。吳泰賢爲景慕宮直長。內醫院都提調鄭弘淳。兵曹參議申大升。以上仍任。東學訓導單文粲奎。西學訓導單曺亨壽。學諭單金致泳。
정조 4년
兵批。判書李衍祥次對入侍進。參判李聖圭病。參議申大升未肅拜。參知宋煥喆入直進。左副承旨李亨元進。以成堣爲都摠經歷。林永老爲阿耳僉使。副護軍李晟兪彦脩。
정조 4년
傳于鄭昌聖曰。大司憲前望單子入之。
정조 4년
大司憲前望單子入之。李𡊠落點。
정조 4년
傳于李益烍曰。新除授大司憲。牌招察任。
정조 4년
傳于李益烍曰。大司憲牌招下敎。掩置不傳。當該差備中官汰去。
정조 4년
傳于鄭昌聖曰。注書前望單子入之。
정조 4년
鄭昌聖啓曰。禁衛大將李敬懋。時無職名。令該曹口傳付軍職。何如。傳曰。允。
정조 4년
李益烍啓曰。道路節目。連爲催促。更鼓已下。終不修呈。事體所在。極爲未安。當該曹堂上。推考警責。何如。傳曰。允。自在先朝。軫念民弊。道路事知及司鑰掖隷之道路摘奸復命。無得踰限。不啻申申。而今番則甚於動駕。期限若是遲滯。萬萬駭然。決知其作弊而然。當該司鑰汰去。令攸司科治。事知。令兵判棍問捧招以奏。
정조 4년
兵曹口傳政事。副司直李敬懋。
정조 4년
下備忘記于李益烍曰。無右位之坐直。政院擧行。安得不然。無怪其生疎。姑從末勘。當該承旨李亨元。推考問備傳旨。墨猶未乾。又復規避。自上不免替行該房之事。式暇外。推諉不入直承旨。爲先從重推考。新進小官怠忽之習。豈至於是。此猶餘事。諫長避辭。一本則措語如是書入。一本則措語如彼書入。此則大可駭惑處。當該注書吳泰賢削職。仍令該府拿問定罪。
정조 4년
李亨元。以兵批言啓曰。阿耳僉使李晟。遞付京職事。命下矣。時無相當窠。依例付軍職之意。敢啓。答曰。知道。
정조 4년
左承旨徐有防。右承旨朴祐源。左副承旨李亨元疏曰。伏以臣等卽伏見大司諫趙時偉疏。則以向來箚本之不爲入徹。至有慨然之斥。臣等於此。竊不勝愧悚之至。伊日臣等。與諸臺求對之時。誤入門稟。自速責敎。繼以有備忘。還入之命。而三司諸臣。一時退歸。未出闕門。備忘旋下矣。臣等在院之故。已知其事狀。諫長在家之致。未詳其委折。則翌朝箚本之到院也。臣等之謂以繳還非實狀。而不許捧入者此也。諫長之謂以言箚異他疏。而斥以退却者亦此也。然則臣等之不捧。自有所據。諫長之論斥。亦或爲然。事係相規。不必較絜。然慨然之斥。旣發於臺章。則職在出納。義難蹲冒。陳疏纔到。門限已迫。瀆撓是懼。自至經宿。今始陳章。經出禁扄。伏乞聖明。俯垂諒察。亟遞臣等之所帶職名。以安私分幸甚。臣等無任屛營祈懇之至。答曰。省疏具悉。曲在臺臣。何有爾等。勿辭察職。
정조 4년
庚子八月二十五日卯時。上御寶慶堂。禮房承旨入侍時。左承旨徐有防。假注書吳泰賢。記事官金載瓚李集斗。以次進伏訖。上曰。諫長疏語。侵斥政院矣。有防曰。昨緣日暮。未及引義。方欲上疏徑出矣。上曰。院中無承旨。則同副承旨。似牌招矣。上曰。次對齊會乎。有防曰。似未及齊會矣。上曰。次對則同副當入侍矣。仍命退出。諸臣以次退出。
정조 4년
行都承旨鄭昌聖坐。左承旨徐有防坐。右承旨朴祐源坐直。左副承旨李亨元坐。右副承旨李益烍坐。同副承旨金宇鎭坐直。注書一員未差金載瓚仕。假注書趙興鎭仕直。事變假注書沈達漢仕。
정조 4년
傳于朴祐源曰。左承旨入侍。
정조 4년
傳于徐有防曰。承旨持留院公事入侍。
정조 4년
傳于朴祐源曰。戶房承旨入侍。
정조 4년
注書前望單子入之。金載瓚落占。
정조 4년
鄭昌聖啓曰。檢閱金載瓚。移拜注書矣。假注書吳泰賢削職。代假注書趙興鎭。姑令仍察。何如。傳曰。允。
정조 4년
傳于金宇鎭曰。寶劍望點下苟艱。懸頉摠管許遞。口傳差出。
정조 4년
兵曹口傳政事。以兪彦鎬爲都摠管。具以謙蔡弘履爲副摠管。
정조 4년
下備忘記于李益烍曰。昨日事端。專由堂後假官。眞所謂諱不得然。一避二本。非出番注書之罪。罰亦行矣。趙興鎭付過放送。
정조 4년
金宇鎭。因司僕寺內乘。以一提調意啓曰。明日旗軍洗馬。本寺提調。不可不備員。而提調金鍾秀在外。不得上來云。令政院稟旨變通。以爲備員進參之地。何如。傳曰。允。
정조 4년
金宇鎭啓曰。因司僕寺草記。明日旗軍洗馬。提調金鍾秀在外。不得上來。令本院稟旨變通。以爲備員進參事。允下矣。在外提調。合有變通之道。何以爲之。敢稟。傳曰。許遞。
정조 4년
金宇鎭啓曰。因本院啓辭。司僕提調金鍾秀許遞事。命下矣。其代。令該曹口傳差出。何如。傳曰。允。
정조 4년
吏曹口傳政事。以洪樂性爲司僕提調。
정조 4년
朴祐源。以禮曹言啓曰。景慕宮展拜。每於孟春孟秋。取稟事。曾已定式矣。今秋展拜。擇日於何間乎。敢稟。傳曰。休紙。
정조 4년
金宇鎭。以兵曹言啓曰。明日旗軍洗馬時。御乘馬及駕轎。當爲陪進。建陽門請出標信開閉。而事畢後還爲陪進時。亦爲請出標信。開閉之意。敢啓。答曰。知道。
정조 4년
金宇鎭。以兵曹言啓曰。傳曰禁軍將闕內用棍。雖是前例。而棍響哭聲。至徹大內。過時不止。事極無嚴。令兵曹判書闕外開坐。査實以聞事。命下矣。臣來詣闕外。禁軍將李邦鵬處。査問其委折。則所告內。正領等來言。數年前明義錄眞諺各一件。印頒於禁軍將。又三件頒給三正。使之留置覽閱。而一正房直金鼎三。初旣受來。終不分給。任自賣食云。故聞甚驚駭。捉入鼎三。問其冊字去處。而不爲直告。至於累度棍問。則或賣或借。始乃直告。二卷推來。一卷未及推出。如是棍問之際。自爾遲延喧擾云矣。敢啓。答曰。知道。
정조 4년
金宇鎭。以禁衛營言啓曰。今二十六日夜。宮墻外巡邏。俱有不勤之失。西營入直哨官韓處中。別巡邏哨官李如圭。決棍汰去。西營入直。以哨官李秉玉替直之意。敢啓。傳曰。分揀。
정조 4년
又以禁衛營言啓曰。再昨日親臨殿講時。本營哨官朴履煥。不勤拜跪。亦多怪駭。令本營門從重科罪事。入侍承旨陳達。蒙允矣。殿講事體。何等嚴重。而幺麽武士之放肆無嚴。至於如此。事之驚駭。莫此爲甚。哨官朴履煥。決棍十五度後。汰去之意。敢啓。傳曰。聞已決棍。汰去則分揀。
정조 4년
徐有防。因奉常寺官員。以都提調提調意啓曰。東籍親耕田所種。皮稷打作則所出爲二石。皮黍打作則所出爲一石之意。敢啓。答曰。知道。